text: В Пловдив: CNN откри единственото на Балканите кафене - копие на това от "Приятели" - По света и у нас - БНТ Новини
  "Приятели" се завръщат - премиерата на специалното издание е днес
  След излъчването на специалния епизод на "Приятели" интересът към любимия на поколения сериал се завръща с нова сила. В Пловдив от години се намира единственото на Балканите кафене, точно копие на заведението от сериала. Мястото влезе в полезрението на CNN, защото там най-големите фенове се събират на тематични куизове с изключително трудни въпроси.
  В кафенето предлагат участие във викторини, посветени на "Приятели". Автор е Елин, а той вниква във всеки детайл и търси втори план на събитията. Ще ви попита какво списание чете Чандлър, докато Фийби му се кара, или какво пие барманът в дъното. Журналистът от CNN не можел да повярва, че има фенове, които могат да отговорят.
  "На него му казах, че имахме играчи в куиза, които знаеха дори отговора на въпроса колко пари трябва да платиш в долари, разбира се, ако искаш да се повозиш една миля в таксито на бабата на Фийби - пише го на вратата на съответното такси", обяснява Елин Николов.
  Уникално изживяване: Една нощ в апартамента от "Приятели"
  За да създаде атмосферата на сериала, Елин е търсил реплика на всеки елемент от интериора. Емблематичният диван намерил чак в Белгия.
  "Съответно, доставиха до тук. Първата работа беше да го претапицираме, да стане оранжево. Добавихме още няколко детайлчета и ето, че седим на един идентичен диван с този, на който седят героите от сериала", допълва Елин.
  У нас сериалът е излъчен за първи път през 1996 година по Канал 1. Новият специален епизод сега Елин гледал със смесени чувства, защото осъзнавал, че сигурно за последен път приятелите се събират. За да поддържа интереса и историята жива, ресторантьорът продължава да посреща фенове и да организира викторини.